KLASA: 034-05/24-01/123

URBROJ: 711-02-01/02-2024-6

Zagreb, 18. rujna 2024. g.

 **TOMISLAV BILANDŽIĆ**

 **državni tajnik u Ministarstvu unutarnjih poslova**

**Predmet: mišljenje na zahtjev obveznika Tomislava Bilandžića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 20. kolovoza 2024.g. pod KLASA: 034-05/24-01/123 zaprimilo zahtjev za mišljenje koje je podnio obveznik Tomislav Bilandžić, državni tajnik u Ministarstvu unutarnjih poslova.

U podnesenom zahtjevu obveznik navodi je 17. srpnja 2024.g. imenovan državnim tajnikom te da obnaša niz funkcija u sportskim udrugama za što je ranije primao i naknadu. Obveznik ističe kako je predsjednik Hrvatskog kickboxing saveza od 2010.g. te da funkciju obnaša volonterski, ali da je primao naknadu za poslove nadzornika natjecanja, putne troškove, troškove smještaja kao i da posjeduje službeni mobilni telefon. Ističe kako je po Statutu Saveza ujedno i član Upravnog odbora i Skupštine za što ne prima naknadu nego također samo putne troškove. Nadalje, obveznik ističe kako je kao predsjednik Saveza ujedno i član Skupštine Hrvatskog olimpijskog odbora te ga zanima može li primiti naknadu za službeni put ako na isti odlazi svojim privatnim vozilom. Obveznik također ističe kako je član Skupštine WAKO Svjetske kickboxing federacije međutim da za isto ne prima naknadu, a Skupština se uglavnom održava jednom godišnje prilikom europskog ili svjetskog prvenstva. Nadalje, obveznik ističe kako je član Skupštine i Izvršnog odbora Zajednice osječkog sporta ističući kako za navedeno ne prima nikakvu naknadu. Nadalje, ističe i kako je trener i tajnik kickboxing kluba „Sveti Duh“ iz Osijeka te da je član Upravnog odbora i skupštine u navedenom klubu za što ne prima nikakvu naknadu, dok za poslove tajnika nije nikada primao naknadu. Ističe i kako je za poslove trenera naknadu djelomično primao temeljem Ugovora o djelu, a djelomično od Zajednice osječkog sporta pa ga zanima može li i nadalje biti trener i tajnik u klubu te član Upravnog odbora i Skupštine kao i može li primati naknadu za poslove trenera i biti sufinanciran kao trener od Zajednice osječkog sporta. Obveznik ističe kako je vlasnik stana kojeg otplaćuje te da iznajmljuje sobe studentima dugi niz godina, što je i prijavljeno Poreznoj upravi u Osijeku pa ga zanima može li to i nadalje raditi.

Nadalje, dana 29. kolovoza 2024.g. obveznik je dostavio nadopunu zahtjeva za mišljenjem navodeći da su ga kontaktirali iz Grada Osijeka te da su ga obavijestili kako je dužnost državnog tajnika i funkcije gradskog vijećnika u Gradskom vijeću Grada Osijeka nespojiva. Obveznik ističe kako je o navedenom izvijestio predsjednika Gradskog vijeća Grada Osijeka, međutim, ističe kako ga zanima može li nastaviti obavljati funkcije potpredsjednika Vijeća za prevenciju Grada Osijeka i člana Odbora za građansku sigurnost Grada Osijeka. Obveznik ističe kako je i na navedene funkcije planirao podnijeti ostavku, ali da su gradonačelnik i njegov zamjenik izrazili želju da na istima ostane budući da iste nisu nespojive s funkcijom državnog tajnika te budući da za iste ne prima naknadu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., dalje ZSSI) na 60. sjednici održanoj 18. rujna 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo je od obveznika dodatno zatražilo pojašnjenje imaju li Hrvatski kickboxing savez, Hrvatski olimpijski odbor, Zajednica osječkog sporta i kickboxing klub „Sveti Duh“ status udruge te koji je pravni status WAKO svjetske kickboxing federacije.

Nadalje, Povjerenstvo je od obveznika zatražilo i dostavu podatka kojim aktom je isti imenovan na funkcije potpredsjednika i člana Vijeća za prevenciju Grada Osijeka i Odbora za građansku sigurnost Grada Osijeka kao i informaciju tko i kojim aktom osniva navedena tijela te je li na navedene funkcije imenovan kao predstavnik nekog pravnog subjekta, nezavisni stručnjak ili temeljem neke druge osnove.

Obveznik je odgovorio na traženje Povjerenstva ističući kako su Hrvatski kickboxing savez, Hrvatski olimpijski odbor, Zajednica osječkog sporta, kickboxing klub „Sveti Duh“ i WAKO svjetska kickboxing federacija neprofitne udruge građana, u prilogu dostavljajući i dopis WAKO svjetske kickboxing federacije kojom ista potvrđuje svoj status.

Isto tako, Povjerenstvu je dostavljena dokumentacija iz koje je razvidno da je Odluku o osnivanju Vijeća za prevenciju Grada Osijeka donio gradonačelnik Grada Osijeka te da se radi o savjetodavnom tijelu gradonačelnika u koje je obveznik prvenstveno imenovan iz reda gradskih vijećnika, međutim, nakon podnošenja ostavke gradonačelnik istoga ga u navedeno tijelo želi ponovno imenovati kao osobu s iskustvom u području predškolskog odgoja, osnovnoškolskog i srednjoškolskog obrazovanja, brige o djeci i obitelji, inspekcijskog nadzora i dr. Istaknuto je i kako se za rad u Vijeću ne prima naknada pa ni naknadu troškova.

Nadalje, iz pristigle dokumentacije razvidno je da Odbor za građansku sigurnost Grada Osijeka osniva Gradsko vijeće budući da se radi o radnom tijelu Vijeća. Navedeno je kako se u Odbor uglavnom biraju članovi Gradskog vijeća sukladno stranačkoj strukturi te da u iste mogu biti izabrani i znanstveni, stručni i drugi djelatnici, ali da njihov broj ne smije biti veći od broja imenovanog iz reda vijećnika. Nadalje, navodi se da je obveznik u navedeni Odbor imenovan kao vijećnik, ali da će nadalje biti stručni vanjski član temeljem čega ostvaruje pravo na naknadu od 13,27 eura po sjednici.

Povjerenstvo ističe kako je člankom 18. st. 5. ZSSI-a propisano da obveznici(smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Slijedom navedenog obveznik može biti u Upravnom vijeću ili Skupštini u samo dvije neprofitne organizacije po njegovom izboru dok se u ostalima dužan razriješiti upravljačkih funkcija.

Nadalje, sukladno čl. 17. st. 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Slijedom navedenog obveznik i nadalje može obavljati poslove trenera i tajnika kickboxing kluba „Sveti Duh“ iz Osijeka s time da je, sukladno čl. 17. st. 4. ZSSI-a, obveznik dužan navedene poslove kao i sve primljene naknade prijaviti prilikom podnošenja imovinske kartice.

Nadalje, Povjerenstvo ističe kako obveznik i nadalje može iznajmljivati sobe studentima međutim navedene prihode, isplatitelje i iznose najma dužan je prijaviti u imovinskoj kartici u rubrici „Ostali prihodi“.

U odnosu na članstvo u Vijeću za prevenciju Grada Osijeka i Odboru za građansku sigurnost Grada Osijeka. Povjerenstvo ističe kako obveznik navedene funkcije može obavljati isključivo kao vanjski član-stručnjak za područje kojim se navedeno Vijeće i Odbor bave, budući da se u navedenom slučaju ne bi radilo o funkciji koja proizlazi iz obnašanja druge javne dužnosti niti o drugoj javnoj dužnosti čije je obnašanje zabranjeno čl. 17. st. 1. ZSSI-a. Pritom Povjerenstvo ističe kako je obveznik primljene naknade na temelju obavljana predmetnih funkcija dužan prikazati prilikom podnošenja imovinske kartice.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Tomislav Bilandžić, elektroničkom dostavom
2. Objava na internetskoj stranici Povjerenstva
3. Pismohrana